สังคมข่าวหุ้น
*…ตลาดหุ้นไทยผันผวนต่อ…
11 มี.ค. 2563

เกียรติก้อง ว่องไวยากร
*…ตลาดหุ้นไทยผันผวนต่อ…
*…หุ้นทั่วโลกยังระส่ำ สงครามราคาน้ำมันยังไม่จบ ล่าสุดซาอุฯ ประกาศลดกำลังการผลิตเพิ่มเติมอีก ไม่สนใจเจรจากับรัสเซีย เดินหน้าทำสงครามราคาเต็มรูปแบบกับสหรัฐอเมริกา ที่ทยอยปิดบ่อน้ำมันกันแล้ว เนื่องจากไม่คุ้มกับต้นทุนการผลิต ส่วนแผนของทรัมป์ที่จะเยียวยาปัญหาโรคระบาดโควิด-19 ก็ยังไม่ชัดเจน ล่าสุดประเทศไทยมีแนวโน้มระบาดมากขึ้น ทุกประเทศกดดอกเบี้ยใกล้ 0% เศรษฐกิจปีนี้ดิ่งเหวกันหมด วานนี้ต่างชาติจับมือกองทุนเทขายต่อ แนวรับ 1,240 จุด แนวต้าน 1,265 จุด…
*…มาตรการรัฐพยุงตลาดหุ้นที่ออกมา ยังไม่ค่อยโดนใจน้องแมงเม่าเท่าไหร่นัก หรืออาจเบาไป โดยเฉพาะกองทุนรวมเพื่อการออม หรือ SSF ที่ออกมาใหม่แต่แย่กว่าเก่า ไม่เข้าใจนักลงทุน ถือยาวเป็น 10 ปี เป็นใครก็ไม่กล้าลง เพราะไม่สามารถประเมินอนาคตได้ไกลขนาดนั้น ที่ว่าจะมาช่วยพยุงตลาดหุ้นไทย เป็นอันว่าฝันสลายกันไปตาม ๆ กัน…
*…ปีนี้บริษัทบริหารสินทรัพย์ กรุงเทพพาณิชย์ จำกัด (มหาชน) หรือ BAM มีลุ้นกำไรพุ่ง หลังจากผู้บริหารยอมรับกำลังอยู่ระหว่างคุยกับผู้สอบบัญชี และสรรพากรรับรู้ผลประโยชน์ด้านภาษีทั้งก้อน 5.9 พันล้านบาท ภายในรอบบัญชีเดียว ไม่มีการทยอยรับรู้เหมือนที่คาดไว้ก่อนหน้านี้ ดังนั้นมีโอกาสเป็นไปได้สูงที่กำไรปีนี้จะโดดเด่นกว่าปีก่อน หากมีการบันทึกเงินก้อนนี้เข้ามา ราคาเป้าหมายที่ให้ไว้ 29-30 บาท…
*…ธิดา แก้วบุตตา ผู้อำนวยการฝ่ายกลยุทธ์องค์กร บมจ.ศรีสวัสดิ์ คอร์ปอเรชั่น หรือ SAWAD มั่นใจว่าสถานการณ์การแพร่ระบาดของไวรัสโควิด-19 มองว่าเป็นผลกระทบที่เกิดขึ้นในระยะสั้น หากจำเป็นบริษัทก็มีมาตรการช่วยเหลือด้วยการยืดระยะเวลาชำระหนี้หรือพักชำระหนี้ให้แก่ลูกค้า ตั้งเป้าพอร์ตสินเชื่อปีนี้จะเติบโต 20-30% จากปีก่อนที่ราว 40,000 ล้านบาท โดยบริษัทเตรียมขยายสาขาใหม่ในปีนี้ 300-400 สาขา NPL ระดับ 3-5%…
*…ชุติเดช ชยุติ รองประธานเจ้าหน้าที่บริหารอาวุโส-คอร์ปอเรท ไฟแนนซ์ บริษัท บัตรกรุงไทย จำกัด (มหาชน) หรือ KTC มองว่ามาตรฐานบัญชีใหม่ TFRS 9 จะช่วยเพิ่มการบันทึกกำไรทางบัญชีเพิ่มขึ้น และสำรองก็จะลดลง ทำให้ต้นทุนลดลงด้วย กูรูมองว่าการตั้งสำรองของเคทีซีใกล้เคียงกับหนี้ที่เกิดขึ้นจริงมากกว่ากลุ่มลีสซิ่งที่ตั้งเฉพาะส่วนที่เกินหลักประกันเท่านั้น…
*…กลุ่ม PTT ผันผวนตามราคาน้ำมันโลก หลังจากถูกเทขายอย่างหนักก่อนหน้านี้ ก็เริ่มมีนักลงทุนเข้ามาทยอยเก็บสะสม ทั้งปตท.และปตท.สผ. มองกันว่าสงครามราคาน้ำมันจะไม่ยืดเยื้อ เหมือนสงครามการค้าสหรัฐฯ กับจีน หลังซาอุฯ กับรัสเซียกลับมานั่งโต๊ะเจรจา ราคาก็จะกลับมายืนเหนือ 30 เหรียญต่อบาร์เรล สถานการณ์ของ PTT ก็จะดีขึ้น ราคาบริเวณไม่เกิน 30-32 บาทน่าสะสม โอกาสขาดทุนมีน้อย…
*…KTB มาแล้ว ประกาศหยุดให้บริการแลกเปลี่ยนเงินตราต่างประเทศ หลังจากกสิกรไทยประกาศไปก่อนหน้านี้ เพื่อป้องกันการระบาดของโรคติดเชื้อไวรัสโคโรนา 2019 (COVID-19) ตามมาตรการกระทรวงสาธารณสุขอย่างเข้มงวด โดยเฉพาะความปลอดภัยของลูกค้าและประชาชน ตลอดจนลดความเสี่ยงการปฏิบัติงานของพนักงาน ใครจะไปแลกเงินเมืองนอกก็คงจะลำบากหน่อย…
*…พลพัฒ กรรณสูต ประธานเจ้าหน้าที่บริหาร บริษัท เนาวรัตน์พัฒนาการ จำกัด (มหาชน) หรือ NWR ปลื้มชนะประมูลโครงการก่อสร้างทางวิ่งเส้นที่ 3 ท่าอากาศยานสุวรรณภูมิ (ทสภ.) มองว่าโครงการนี้เป็นโครงการสำคัญเชิงสัญลักษณ์ที่จะสามารถเรียกความเชื่อมั่นจากผู้ประกอบการธุรกิจท่องเที่ยวทั่วโลกได้ในระยะสั้น ขณะที่รัฐบาลไทยนั้นยังคงให้ความสำคัญการลงทุนโครงสร้างพื้นฐานที่จะเพิ่มขีดความสามารถในการแข่งขันของประเทศ ถึงแม้ว่าธุรกิจท่องเที่ยวปัจจุบันได้รับผลกระทบรุนแรงจากไวรัส COVID-19 ภายหลังการเปิดใช้งาน กรุงเทพฯ จะมีทางวิ่งสำหรับรองรับเที่ยวบินระหว่างประเทศถึง 5 ทางวิ่ง ถึงแม้ว่างานนี้มีการแข่งขันสูงกับผู้รับเหมารายใหญ่ระดับประเทศ เราเชื่อมั่นว่าการตัดสินใจแข่งขันในครั้งนี้จะคุ้มค่าสำหรับเนาวรัตน์…
*…ผู้บริหารบมจ.เอสไอเอสบี หรือ SISB แจงปัจจุบันไม่มีบุคลากรและนักเรียนของโรงเรียนสาขาประชาอุทิศติดเชื้อไวรัสโคโรนาสายพันธุ์ใหม่ (โควิด-19) แต่บริษัทได้รับทราบว่านักเรียนจำนวน 8 คน ในระดับชั้นประถมศึกษาของโรงเรียนสาขาประชาอุทิศ ได้สัมผัสกับบุคคลภายนอกที่แจ้งว่าตนเองติดเชื้อโควิด-19 และการสัมผัสดังกล่าวเกิดจากกิจกรรมส่วนบุคคลที่เกิดขึ้นภายนอกโรงเรียน และเป็นกิจกรรมที่เกิดภายใต้ความรับผิดชอบของตนเอง อย่างไรก็ดี ตามคำแนะนำของกระทรวงสาธารณสุข โรงเรียนสาขาประชาอุทิศจะปิดทำการตั้งแต่วันนี้จนถึงวันที่ 15 มี.ค. 2563 เพื่อทำความสะอาดโรงเรียนและจะเปิดทำการในวันที่ 16 มี.ค. 2563…
*…บริษัท กรุงเทพประกันชีวิต จำกัด (มหาชน) คว้ารางวัลบริษัทที่ได้รับความไว้วางใจสูงที่สุดแห่งปี Most Trusted Brand Award จากงาน Thailand Top Company Awards 2020 จัดขึ้นโดยนิตยสาร Business+ ร่วมกับมหาวิทยาลัยหอการค้าไทย ภายใต้แนวคิด “ธุรกิจอัจฉริยะ เพื่อสังคมแห่งอนาคต” (Smart Businesses for Future Societies) เพื่อตอกย้ำความเป็นบริษัทประกันชีวิตที่ได้รับความไว้วางใจสูงที่สุดจากคนไทย พร้อมเดินหน้าพัฒนาองค์กรรอบด้านอย่างไม่หยุดนิ่ง